P6_TA(2006)0352

Az európai szerződési jog

Az Európai Parlament állásfoglalása az európai szerződési jogról

Az Európai Parlament,

- tekintettel az európai szerződési jog és a közösségi vívmányok felülvizsgálata tekintetében a követendő útról szóló, 2006. március 23-i állásfoglalására [1],

- tekintettel a tagállamok magánjogának összehangolását szolgáló cselekvésről szóló, 1989. május 26-i [2], a tagállamok egyes magánjogi területeinek harmonizációjáról szóló, 1994. május 6-i [3], a tagállamok polgári és kereskedelmi jogának közelítéséről szóló, 2001. november 15-i [4], valamint a koherensebb európai szerzői jogot szolgáló cselekvési terv tárgyában született, az Európai Parlamentnek és a Tanácsnak címzett bizottsági közleményről szóló, 2003. szeptember 2-i [5] állásfoglalására,

- tekintettel a Bizottság 2005. szeptember 23-i, "Az elért haladásról szóló első évi jelentés az európai szerződési jogról és a közösségi vívmányok felülvizsgálatáról" című jelentésére (COM(2005)0456), amelyben a Bizottság azt állítja, hogy a fogyasztóvédelmi "vívmányok felülvizsgálata (...) alapjául szolgál a szélesebb körű CFR (közös referenciakeret) kidolgozásának",

- tekintettel a Bizottság által az Európai Parlamentnek és a Tanácsnak címzett, "Az európai szerződési jog és a közösségi vívmányok felülvizsgálata tekintetében a követendő útról" című 2004. október 11-i közleményre (COM(2004)0651), amelyben a Bizottság kimondja, hogy "az adott esetben a szerződési jog területén meglévő közösségi vívmányok és a jövőbeli jogi eszközök minőségének és koherenciájának javítása érdekében benyújtott javaslatai kidolgozása során a CFR-t eszköztárként fogja használni",

- tekintettel eljárási szabályzata 108. cikkének (5) bekezdésére,

A. mivel 2006. március 23-i állásfoglalásában rámutatott, hogy nem világos, hogy az európai szerződési jogi kezdeményezés hová fog vezetni a gyakorlati eredmények szempontjából, vagy hogy a kötelező erejű eszközöket milyen jogalap alapján fogadják majd el;

B. mivel 2006. március 23-i állásfoglalása többek között arra szólította fel a Bizottságot, hogy nyilatkozzon arról, munkája későbbi szakaszában hogyan kívánja figyelembe venni a CFR-hálózat részét képező munkaértekezletek és a kutatócsoportok eredményeit;

1. ismét hangot ad meggyőződésének, hogy az egységes belső piac nem lehet teljes mértékben működőképes, ha nem tesznek további lépéseket a polgári jog harmonizálása felé;

2. emlékeztet arra, hogy az európai szerződési jogra irányuló kezdeményezés a legjelentősebb folyamatban lévő kezdeményezés a polgári jog területén;

3. határozottan támogatja a szélesebb körű CFR-re alapuló megközelítést a fogyasztóvédelem területén túlmutató általános szerződési jogi problémák kapcsán;

4. hangsúlyozza, hogy a fogyasztóvédelmi vívmányok felülvizsgálata mellett a szélesebb körű CFR-re irányuló munkának is folytatódnia kell; felhívja a Bizottságot, hogy a fogyasztóvédelmi vívmányok felülvizsgálatával párhuzamosan folytassa a szélesebb körű CFR-re irányuló projektet is;

5. hangsúlyozza, hogy bár a CFR végső célja és jogi formája még nem tisztázott, a projekten folyó munkát jól kell elvégezni, tekintettel arra, hogy a hosszú távú végeredmény egy jogilag kötelező erejű eszköz lehet; a jövőbeli eszköz lehetséges céljait és jogi formáját tekintve minden lehetőséget nyitva kell tartani;

6. felhívja a Bizottságot, hogy az új jogalkotási javaslatok előterjesztésekor vegye figyelembe a CFR hoszszú távú kilátásait;

7. felhívja a Bizottságot, hogy a Parlamentet mindvégig vonja be a CFR-rel kapcsolatos munkába;

8. utasítja elnökét, hogy továbbítsa ezt az állásfoglalást a Tanácsnak és a Bizottságnak.

[1] Elfogadott szövegek, P6_TA(2006)0109.

[2] HL C 158., 1989.6.26., 400. o.

[3] HL C 205., 1994.7.25., 518. o.

[4] HL C 140 E., 2002.6.13., 538. o.

[5] HL C 76 E., 2004.3.25., 95. o.

--------------------------------------------------